የኢትዮጵያ የምግብ ዋስትና ፕሮግራም ሚሊዮኖችን ከርሀብ አውጥቷል
ኢትዮጵያ በነደፈችው የምግብ ዋስትና ፕሮግራም ሚሊዮኖችን ከርሀብ ማውጣት መቻልዋን ጠቅላይ ሚኒስትር ኃይለማርያም ደሳለኝ ተናገሩ፡፡እ.ኤ.አ በ2025 አፍሪካን ከርሃብ ነፃ ለማድረግ የሚያስችል ፕሮግራም በአፍሪካ ህብረት ይፋ ሆኗል፡፡ፕሮግራሙ በተባበሩት መንግስታት የምግብና የእርሻ ድርጅት /ፋኦ/፣ በአፍሪካ ህብረት፣ በብራዚሉ ሉላ ኢንስቲትዩት እና በኢትዮጵያ መንግስት በጋራ የተዘጋጀ  ነው፡፡የአፍሪካ ህብረት የወቅቱ ሊቀመንበርና የኢፌዴሪ ጠቅላይ ሚኒስትር ኃይለማርያም ደሳለኝ  እንደተናገሩት 23 በመቶ የሚሆነው የአፍሪካ ህዘብ በርሀብ አደጋ ውስጥ ነው፡፡ 40 በመቶ የሚሆኑት ደግሞ ህፃናት መሆናቸው ደግሞ ችግሩን አስከፊ ያደርገዋል፡፡ ምንም እንኳን አፍሪካ ከቅርብ አመታት ወዲህ በዕድገት ጎዳና ላይ ብትሆንም ርሃብን በመቀነስ ላይ በስፋት መስራት ይኖርበታል ብለዋል፡፡ ኢትዮጵያም በምግብ ዋስትና ረገድ በርካታ ተግባራትን እያከናወነች እንደሆነ ገልፀዋል፡፡“እኛ ኢትዮጵያውያን ርሃብን በምናጠፋበት ትክክለኛ መስመር ላይ ነን ፕሮግራማችን ባለፉት ጥቂት ዓመታት ሚሊዮኖችን ከረሃብና ከምግብ እጥረት አድኗል፡፡ እያከናወነው ያለነው የተፈጥሮ ሀብት ጥበቃ ተግባራም አከባቢን እየለወጠ ነው፡፡ በዚህም የአከባቢን እርጥበት መጨመር ችለናል፡፡”የአፍሪካ ህብረት ኮሚሸን ሊቀመንበር ዶክተር ዲላሚኒ ዙማ በበኩላቸው የአፍሪካ መንግስታትና ሌሎች ባለድርሻ አካላት በጋራና በቅንጅት ከሰሩ በ2025 ከርሃብ ነፃ የሆነች አፍሪካን ማየት ይቻላል ብለዋል፡፡“ከእኛ ጋር እንደምትስማሙ አልጠራጠረም፡፡ ርሃብን ከአህጉራችን ማጥፋት እንችላለን ፣ የተፈጥሮ ሀብት አለን፣ የመስራት አቅም አለን፣ ከሌሎች አገራትም የምንወስደው ልምድ አለ፡፡ እነዚህን ሁሉ አቀናጅተን በቁርጠኝነት ከተገበርን በእርግጠኝነት ከረሃብ ነፃ እንሆናለን፡፡”የቀደሞው የብራዚል ፕሬዚዳንትና የሉላ ኢንስቲትዩት ዳይሬክተር ሉላ ዳ ሲልቫም አህጉሪቱ ርሃብን ለማጥፋት በቁርጠኝነት የተቀናጀ ጥረት ማድረግ እንደሚጠበቅባት ገልፀው እንደ ኢትዮጵያ ያሉ ሀገራት ድህነትን በመቀነስ ረገድ ያላቸው ልምድ ለአህጉሪቱ ይጠቅማል ብለዋል፡፡የተባበሩት መነገስታት ደርጅት የምግብና የእርሻ ድርጀት /ፋኦ/ ዋና ዳይሬክተር ጀሲ ግራዝያኖ ዳሲልቫ አፍሪካ ርሃብን ለማጥፋት የምታደርገው ጥረት  እንደሚደግፉ ገልፀዋል፡፡